
Atbildes uz jautājumiem par SAM 5.2.1.1. “Objektu (patvertņu) pielāgošana
 un aprīkošana civilās aizsardzības mērķiem” projektu īstenošanu 

	Nr.p.k.
	Jautājumi
	Atbildes

	1.
	Ventilācijas ierīkošana (mehāniskā vai dabīgā ventilācija) – jādefinē gaisa apmaiņas parametri patvertnes darbībai krīzes situācijā.
	VUGD vadlīnijās par minimālajām prasībām telpu pielāgošanai III kategorijas patvertnes izveidošanai ir noteikts, ka patvertnes telpām jābūt aprīkotām ar mehānisko vai dabisko ventilāciju, tomēr vadlīnijās nav noteikti konkrēti universāli gaisa apmaiņas parametri, piemēram, noteikts gaisa daudzums m³/h uz personu vai noteikts gaisa apmaiņas reižu skaits stundā. 
Līdz ar to, pielāgojot esošas telpas III kategorijas patvertnei, gaisa apmaiņas parametri ir jānosaka katram objektam individuāli, ņemot vērā:
· patvertnes telpu platību un tilpumu;
· plānoto cilvēkietilpību;
· paredzamo uzturēšanās ilgumu krīzes situācijā;
· esošās dabiskās vai mehāniskās ventilācijas iespējas;
· elektroapgādes pārtraukuma risku;
· konkrētā objekta tehniskos ierobežojumus.
Minimāli būtu jānodrošina tāds risinājums, kas paredz svaigā gaisa pieplūdi un piesārņotā gaisa nosūci. 
Kā tehniski orientējošu kritēriju var izmantot Patvertņu būvnormatīvā LBN 210-25 ietverto pieeju, ka patvertnes nepārtrauktai izmantošanai 12 stundas jānodrošina, lai CO₂ koncentrācija gaisā nepārsniedz 2000 ppm un temperatūra nav zemāka par +10 °C. Vienlaikus jāņem vērā, ka III kategorijas patvertnes tiek veidotas, pielāgojot esošas telpas, tādēļ šie rādītāji izmantojami kā orientieris tehniskā risinājuma pamatošanai, nevis kā automātiski piemērojama prasība visiem esošo telpu pielāgošanas gadījumiem. Vēršam uzmanību, ka Patvertņu būvnormatīvs LBN 210-25 attiecas uz I un II kategorijas jaunām patvertnēm nevis uz III kategorijas patvertnēm.

	2.
	Elektrības un apgaismojuma nodrošināšana – jādefinē minimālās prasības apgaismojuma intensitātei un elektroapgādes rozetēm patvertnes darbībai krīzes situācijās, nosakot arī minimālo rozešu skaitu viedierīču uzlādes nodrošināšanai. Tai skaitā jādefinē prasības esošo logu noslēgšanai ar aizsargvairogiem, nosakot to tehniskās īpašības, stiprinājuma risinājumus un aizsardzības efektivitātes kritērijus.
	VUGD vadlīnijas III kategorijas patvertnēm paredz, ka patvertnei jābūt nodrošinātai ar elektrību un apgaismojumu, kā arī jāparedz iespēja izmantot sakaru līdzekļus un uzlādēt elektroierīces. Vienlaikus vadlīnijās nav noteikta vienota obligāta apgaismojuma intensitāte luksos vai minimālais rozešu skaits uz cilvēku skaitu. Šie parametri nosakāmi konkrētā objekta tehniskajā risinājumā, ņemot vērā patvertnes platību, cilvēkietilpību, telpu plānojumu un paredzēto izmantošanas ilgumu krīzes situācijā.
Minimāli jānodrošina apgaismojums patvertnes telpās, pārvietošanās ceļos, pie ieejām, izejām un sanitārā mezgla, kā arī pietiekams kontaktligzdu skaits nepieciešamā aprīkojuma un viedierīču uzlādei. Lielākās patvertnēs vai objektos ar būtisku cilvēku skaitu ieteicams paredzēt arī rezerves elektroapgādes risinājumu.
Attiecībā uz logu un citu ailu noslēgšanu VUGD vadlīnijas paredz aizsargvairoga konstrukcijas vai citus risinājumus ailu aizsegšanai apdraudējuma gadījumā. Tomēr vadlīnijas nenosaka universālas tehniskās īpašības, stiprinājuma veidu vai aizsardzības efektivitātes klasi visiem objektiem. Tādēļ aizsargvairogu materiāls, stiprinājumi un uzstādīšanas kārtība jānosaka projektētājam vai būvspeciālistam, izvērtējot konkrētās ailas izmēru, konstrukciju, novietojumu un riskus. Risinājumam jāmazina stikla lausku, šķembu un triecienviļņa netiešās ietekmes risks, vienlaikus nepasliktinot evakuāciju, ventilāciju un patvertnes pieejamību.

	3.
	Visām patvertņu ierīkošanai izvirzītajām prasībām (piemēram, par starpsienu izbūvi patvertnes iekšpusē, nodalot telpas) jābūt skaidri definētām, objektīvi izmērāmām un pārbaudāmām, lai novērstu atšķirīgu interpretāciju, pārpratumus un nepamatotu pielāgošanas darbu sadārdzinājumu.
	Piekrītam, ka prasībām patvertņu pielāgošanai jābūt skaidri definētām, samērīgām, objektīvi izmērāmām un pārbaudāmām. Vienlaikus jāņem vērā, ka III kategorijas patvertnes tiek veidotas, pielāgojot esošas ēkas un telpu grupas, tādēļ ne visiem objektiem ir piemērojami identiski tehniskie risinājumi. VUGD vadlīnijas nosaka minimālos obligātos un vēlamos nosacījumus, savukārt konkrēti risinājumi, piemēram, starpsienu izbūve vai telpu nodalīšana, jāparedz tikai tad, ja tiem ir skaidrs funkcionāls un drošības pamatojums konkrētajā objektā. Šādi risinājumi jāapraksta tehniskajā dokumentācijā, norādot to mērķi, apjomu, materiālus, izvietojumu un pārbaudes kritērijus. Nav pamatoti prasīt papildu starpsienu vai citu konstrukciju izbūvi tikai formāli, ja šāds risinājums nav nepieciešams patvertnes funkcionalitātes, cilvēku drošības vai ekspluatācijas nodrošināšanai un var radīt nepamatotu izmaksu pieaugumu.

	4.
	Iekšlietu ministrijas Informatīvajā ziņojumā minēts – “Saskaņā ar Ministru kabineta 2014. gada 19. augusta noteikumu Nr. 500 “Vispārīgie būvnoteikumi” (turpmāk – Vispārīgie būvnoteikumi) 120. punktu būvuzraudzība ir obligāta, ja būvdarbu veikšanai ir vajadzīgs paskaidrojuma raksts vai būvatļauja un būvniecība pilnībā vai daļēji tiek finansēta no publisko personu līdzekļiem, Eiropas Savienības politiku instrumentu vai citas ārvalstu palīdzības līdzekļiem otrās un trešās grupas būvēm. Telpu pielāgošanai III kategorijas patvertnēm būvuzraudzība ir obligāta tikai, ja būvdarbiem piemēro paskaidrojuma rakstu vai būvatļauju”.
Jautājums – vai būvuzraudzība ir nepieciešama, ja nav būvniecības ieceres dokumentācija, bet būvdarbi tiek finansēti pilnībā vai daļēji no publisko personu līdzekļiem, Eiropas Savienības politiku instrumentu vai citas ārvalstu palīdzības līdzekļiem otrās un trešās grupas būvē.
	Saskaņā ar Ministru kabineta 19.08.2014. noteikumu Nr. 500 “Vispārīgie būvnoteikumi” 120. punktu būvuzraudzība ir obligāta paskaidrojuma raksta vai būvatļaujas gadījumā, ja būvdarbus veic būvkomersants un būvniecība pilnībā vai daļēji tiek finansēta no publisko personu, ES politiku instrumentu vai citas ārvalstu finanšu palīdzības līdzekļiem otrās vai trešās grupas būvēm. Ja konkrētajiem darbiem saskaņā ar speciālajiem būvnoteikumiem nav nepieciešama būvniecības ieceres dokumentācija (nav paskaidrojuma raksta vai būvatļaujas), no minētā 120. punkta neizriet obligāts pienākums nodrošināt būvuzraudzību tikai finansējuma avota dēļ. Vienlaikus jānodrošina, ka darbi patiešām ietilpst regulējumā, kur būvniecības ieceres dokumenti nav nepieciešami. Būvuzraudzība nav obligāta ne tikai gadījumos, kad būvniecības ieceres dokumentācija nav nepieciešama, bet arī paziņojuma par būvniecību procesā un gadījumos, kad būvniecības ierosinātājs pats ir būvētājs.

	5.
	Lūdzam sniegt detalizētāku informāciju par to, kam jābūt ietvertam MK noteikumu Nr.104 punktā Nr. 14.10. minētajā objekta darba organizācijas kārtībā.
	MK noteikumu Nr. 318 14.10. apakšpunktā minētajā objekta darba organizācijas kārtībā jāietver praktisks apraksts, kā konkrētā patvertne tiks padarīta pieejama, izmantota un uzturēta civilās aizsardzības vajadzībām katastrofas, militāra iebrukuma vai kara gadījumā. Kārtībai būtu jānosaka vismaz atbildīgās personas un to aizvietošana, patvertnes atvēršanas un piekļuves nodrošināšanas kārtība, cilvēku ielaišanas un izvietošanas principi, uzturēšanās un drošības noteikumi, aprīkojuma un inženierrisinājumu izmantošanas kārtība, sanitāro, higiēnas, ugunsdrošības un pirmās palīdzības risinājumu izmantošana, saziņa ar atbildīgajām institūcijām/personām, kā arī patvertnes gatavības un aprīkojuma darbspējas regulāras pārbaudes un dokumentēšana.
Tā kā MK noteikumi nenosaka obligātu veidlapu vai detalizētu struktūru, dokumenta detalizācija pielāgojama konkrētajam objektam, tā izmantošanas veidam un paredzētajam cilvēku skaitam, nodrošinot, ka praksē ir skaidrs, kurš, kad un kā nodrošina patvertnes pieejamību un drošu izmantošanu.

	6.
	Vadlīnijās par minimālajām prasībām III kategorijas patvertnes ierīkošanai sadaļā
Obligātie ieviešanas nosacījumi norādīts “Patvertnē vēlams nodrošināt atbilstošu skābekļa saturu gaisā, patvertnes telpas aprīkojot ar atbilstošu ventilāciju (mehānisko vai dabisko”. Attiecībā uz šo prasību ir vairāki jautājumi:
1) Nav saprotams vai šis nosacījums ir obligāts vai vēlams.
2) Kādas prasības ir atbilstošai ventilācijai un kā jārēķina gaisa apmaiņa telpā.
3) Vai par atbilstošu var tikt atzīta dabiskā ventilācija, un kādi dokumenti vai aprēķini nepieciešami, lai pierādītu tās pietiekamu darbību pie maksimāli
4) paredzētā patvertnē izvietojamo cilvēku skaita?
5) Kādi mērījumi un dokumenti projekta noslēgumā apliecinās ventilācijas atbilstību.
	Skatīt atbildi arī uz 1.jautājumu.
Saskaņā ar VUGD vadlīnijās noteikto patvertnē vēlams nodrošināt atbilstošu skābekļa saturu gaisā, patvertnes telpas aprīkojot ar atbilstošu ventilāciju (mehānisko vai dabisko).
Arī MK noteikumu Nr. 318 anotācijā sniegts skaidrojums - obligātās funkcionālās prasības paredz nodrošināt atbilstošu gaisa kvalitāti, paredzot telpām vai telpu grupām attiecīgu ventilāciju, kas var būt dabiska, mehāniska, kā arī hibrīda (kombinēta) ventilācija, vai cita veida ventilācija, piemēram aprīkojot telpas ar elektro-manuālu ventilācijas iekārtu. MK noteikumi Nr. 318 neparedz ierobežojumus gaisa plūsmai, lai tiktu nodrošināta lielāka elastība, ņemot vērā konkrētā objekta specifiku.
Atgādinām, ka patvertnes ir paredzētas to lietotāju – cilvēku aizsardzībai, līdz ar to neatkarīgi no 5.2.1.1. pasākuma elastības iespējām projekta iesniedzējam, piemēram, pašvaldībai, nepieciešams racionāli un pēc būtības vērtēt un rast ventilācijas risinājumu, pieņemot, ka patvertnē atradīsies maksimālais cilvēku skaits.
 
Projekta īstenošanas laikā jebkuri būvdarbi, tai skaitā ventilācijas risinājuma izbūve, atjaunošana vai pārbūve, ir veicami atbilstoši būvniecības ieceres dokumentācijai, būvprojektam vai citai attiecīgajam būvniecības procesa veidam paredzētajai dokumentācijai, kā arī būvniecību reglamentējošo normatīvo aktu prasībām. Ventilācijas risinājuma atbilstība tiek nodrošināta un pārbaudīta būvniecības procesa ietvaros — pēc nepieciešamības ar būvdarbu izpilddokumentāciju, būvdarbu žurnāla ierakstiem, izpildrasējumiem, iekārtu vai sistēmu pārbaudes protokoliem, pieņemšanas aktiem, atbilstību apliecinošiem dokumentiem vai citiem dokumentiem, ja to nepieciešamība izriet no būvprojekta, tehniskajiem noteikumiem vai normatīvajiem aktiem. Projekta ietvaros netiek noteikta prasība iesniegt atsevišķu ventilācijas atbilstības dokumentāciju ārpus būvniecības procesā sagatavojamās dokumentācijas. Ja projekta īstenošanas vai pārbaudes laikā konstatētas atkāpes no plānotā risinājuma vai rodas pamatotas šaubas par patvertnes funkcionālo atbilstību, attiecīgi var tikt pieprasīts papildu skaidrojums, dokumentācija vai kompetentās institūcijas viedoklis.

	7.
	Interesē labās prakses piemēri gaisa apmaiņas nodrošināšanai slēgtās pagraba telpās.
	Ņemot vērā, ka III kategorijas patvertnes tiek veidotas esošās ēkās un VUGD vadlīnijas neparedz konkrētus obligātus gaisa apmaiņas parametrus, ventilācijas risinājums jāizvēlas, ņemot vērā konkrētā objekta tehniskās iespējas, telpu platību, plānoto cilvēku skaitu un paredzamo uzturēšanās ilgumu. VUGD vadlīnijas paredz, ka patvertnē jānodrošina ventilācija (mehāniskā vai dabiskā), savukārt projekta īstenotājam jāizvēlas konkrētajam objektam atbilstošākais risinājums.
Kā labās prakses piemēri gaisa apmaiņas nodrošināšanai slēgtās pagraba telpās:
· Esošās dabiskās ventilācijas saglabāšana un atjaunošana, attīrot un atjaunojot ventilācijas šahtas, kanālus un ventilācijas atveres, ja ēkā jau pastāv funkcionējoša dabiskās ventilācijas sistēma. Šāds risinājums bieži ir pietiekams mazākām patvertnēm ar īslaicīgu uzturēšanos.
· Pieplūdes un nosūces ventilācijas ierīkošana, izmantojot mehāniskās ventilācijas sistēmu ar ventilatoriem, kas nodrošina kontrolētu gaisa pieplūdi un piesārņotā gaisa novadīšanu. 
· Hibrīdventilācijas risinājumi, kuros ikdienā tiek izmantota dabiskā ventilācija, bet ārkārtas situācijā vai elektroapgādes pārtraukuma gadījumā iespējams nodrošināt mehānisku vai manuāli darbināmu ventilāciju.
· Ventilācijas sistēmu aprīkošana ar rezerves elektroapgādi, piemēram, ģeneratoru vai akumulatoru sistēmu, lai elektroenerģijas pārtraukuma gadījumā būtu iespējams uzturēt minimālu gaisa apmaiņu patvertnē.
· CO₂ līmeņa monitorēšana, īpaši lielākās patvertnēs, kur paredzēta ilgāka cilvēku uzturēšanās. Oglekļa dioksīda mērītāji ļauj operatīvi novērtēt gaisa kvalitāti un nepieciešamību palielināt ventilācijas intensitāti. VUGD vadlīnijās CO₂ mērītājs minēts kā viens no ieteicamajiem papildu aprīkojuma elementiem.
· Iespēja veikt dabisko vēdināšanu, izmantojot atveramus logus, pagraba ailu risinājumus vai ventilācijas lūkas, ja tas nepasliktina patvertnes drošību un ir savienojams ar logu aizsardzības risinājumiem.
· Zonu veidošana lielākās telpās, nodrošinot, ka pieplūdes un nosūces punkti izvietoti tā, lai neveidotos slikti vēdinātas zonas, kurās ilgstoši uzturas cilvēki.
Praksē par samērīgu un efektīvu risinājumu daudzos III kategorijas patvertņu projektos tiek uzskatīta esošās dabiskās ventilācijas saglabāšana un uzlabošana vai vienkāršas mehāniskās pieplūdes/nosūces ventilācijas ierīkošana, neparedzot sarežģītas filtrācijas vai speciālās militārās aizsardzības sistēmas, ja tādas nav nepieciešamas objekta specifikas dēļ. III kategorijas patvertņu mērķis ir nodrošināt īslaicīgu patvērumu un samazināt sprādziena triecienviļņa un šķembu ietekmi, nevis nodrošināt ilgstošu autonomu uzturēšanos hermētiski noslēgtās telpās.

	8.
	Projekta sākuma posmā liela vēlme/grūtība ir pēc iespējas racionālāk un efektīvāk plānot būvdarbu un aprīkojuma ieguldījumu, lai salāgotu plānoto patvertņu telpu pašreizējo izmantošanu un projekta vajadzības. Ņemot vērā, ka viss patvertnes aprīkojums būs droši jāizvieto esošajos daudzīvokļu māju pagrabos, lūgums VUGD pārskatīt nepieciešamību obligātajos ieviešanas nosacījumos minēto vietu ierīkošanu gulēšanai/atpūtai. Piezīme: krēsli paliek, bet vai tiešām gulēs dienām?
	Lai gan patvertnes paredzētas īslaicīgai uzturēšanās vajadzībām, tajās ieteicams atpūtas un gulēšanas vietas nodrošināt vismaz 10 % apmērā no patvertnes paredzētās ietilpības, jo arī dažu stundu laikā bērniem, senioriem, grūtniecēm, personām ar invaliditāti, veselības traucējumiem vai citām īpašām vajadzībām var rasties nepieciešamība apsēsties vai atgulties, kā arī šādas vietas var būt vajadzīgas pirmās palīdzības sniegšanai. Šim nolūkam ieteicams paredzēt saliekamās gultas, kuras iespējams uzstādīt divos vai trijos līmeņos, tādējādi lietderīgi izmantojot patvertnes platību. Šādas gultas var izmantot arī sēdēšanai, bet, ja tās nav nepieciešamas, salocīt un novietot glabāšanai, atbrīvojot telpu citām vajadzībām. Gulēšanas vietas nav jānodrošina visiem patvertnē esošajiem cilvēkiem vienlaikus - tās  paredz prioritārai izmantošanai un, ja nepieciešams, atpūtai maiņās. 
Risinājumu piemēri apskatāmi VUGD aprīkojuma vadlīnijās, sadaļā “Sēdvietas, gultas vietas”: https://www.vugd.gov.lv/lv/ieteicama-aprikojuma-katalogs-iii-kategorijas-patvertnem 

	9.
	Vai pārskatīs vienai patvertnei paredzēto finansējumu?
	Šobrīd SAM 5.2.1.1. programmā nav paredzēts palielināt vienai patvertnei paredzēto finansējumu, kā tika minēts seminārā, tas būtu politisks lēmums.  Analizējot situāciju projektos, secināts, ka objektos plānotie darbi to apjomā bieži vien pārsniedz primāro mērķi - pielāgot un aprīkot esošas telpas vai telpu grupas III kategorijas patvertnes prasībām, neveicot vispārējos būvdarbus, kas rada papildu izmaksas. Kopumā Eiropas Savienības fondu pārdaļu rezultātā (samazinot finansējumu citiem iepriekš plānotajiem pasākumiem) 5.2.1.1. pasākumam jau tika piešķirti līdzekļi, kas ir būtisks atbalsts valsts institūcijām un pašvaldībām to īpašumā esošo objektu pielāgošanā civiliedzīvotāju aizsardzībai apdraudējuma gadījumā, paredzot ERAF finansējumu pasākuma īstenošanai 22 196 492 euro. Aicinām rast risinājumu minimālo funkcionālo prasību nodrošināšanai esošo resursu ietvaros, maksimāli izmantojot zināsāšanas, kompetences un pašvaldību rīcībā esošos resursus, lai samazinātu izmaksas, ja izmaksu segšanai plānotajiem būvdarbiem vai sadārdzinājumam nav iespējams nodrošināt papildu līdzekļus no pašvaldību budžeta. Seminārā tika sniegti vairāki labās prakses piemēri un risinājumi, kas var samazināt izmaksas. Papildu informācijas iegūšanai vai savstarpējai pieredzes apmaiņai starp pašvaldību speciālistiem ieteicams izmantot arī semināra prezentācijās norādītos kontaktus.
Vienlaikus vēršam uzmanību, kā jau VUGD tīmekļa vietnē norādīts pie publicētā ieteicamā aprīkojuma kataloga III kategorijas patvertnēm, ka patvertnei nepieciešamie inventāra un aprīkojuma priekšmeti visi nav obligāti jāiegādājas vai jāuzstāda katrā III kategorijas patvertnē.  Cita starpā var izmantot arī jau pieejamo aprīkojumu, kas ikdienā tiek izmantots citās telpās vai citās ēkas zonās, tādējādi samazinot nepieciešamību iegādāties papildu aprīkojumu. Faktiskā aprīkojuma un inventāra izvēle ir atkarīga no katra konkrētā objekta veida, specifikas un reālās pielietojuma nepieciešamības, pielāgojot to individuālajām vajadzībām un mērķiem.
EEZ atbalsta ietvaros plānots palielināt finansējumu vienam objektam un noteikt finansējumu atbilstoši objekta personietilpībai un lietderīgajai platībai (skatīt 16.punktā sniegto atbildi).
Papildus, aktuāls ir jautājums par II kategorijas patvertnēm. Saskaņā Ministru kabineta 2026. gada 21.jūlija sēdē izskatītajā informatīvajā ziņojumā  “Par priekšlikumiem patvertņu izbūves un ēku pielāgošanas patvertņu vajadzībām procedūru vienkāršošanai un paātrināšanai” norādīto, Iekšlietu ministrija ir sagatavojusi un iesniedza grozījumiem Eiropas Savienības kohēzijas politikas programmā 2021.-2027. gadam priekšlikumu iekļaut tajā jaunu pasākumu “Valsts un pašvaldību iestāžu tipveida patvertņu izbūve” ar mērķi nodrošināt valsts un pašvaldību iestādes ar tipveida patvertnēm, kas atbilst vienotām tehniskajām prasībām, tādējādi uzlabojot iedzīvotāju un iestāžu darbinieku aizsardzību militāra apdraudējuma, hibrīdapdraudējumu, katastrofu un citu krīzes situāciju gadījumā, paredzot pasākumam kopējo finansējumu 10 000 000 euro (t.sk. ERAF finansējums – 8 500 000 euro, valsts budžeta finansējums – ne mazāk kā 1 500 000 euro), lai nodrošinātu 10 tipveida patvertņu izbūvi vismaz piecās administratīvi teritoriālās vienībās Latvijā.

	10.
	Vai nav plānotas līdzīgas tikšanās reģionos, kur visi ieinteresētie, ne tikai pašvaldības, bet arī pašvaldību un valsts uzņēmumu un privātie uzņēmēji varētu konkrētāk noskaidrot interesējošos jautājumus saistībā ar patvertņu izbūvi no VUGD, VARAM, CFLA? Manuprāt, tas būtu ļoti lietderīgi, jo neviens jau ikdienā nelasa valsts iestāžu mājaslapas.
	Šobrīd papildu klātienes informatīvo pasākumu organizēšana reģionos nav plānota.
Vienlaikus informējam, ka informācija finansējuma saņēmējiem par patvertņu izveidi un pielāgošanu, tai skaitā metodiskie materiāli, vadlīnijas, biežāk uzdotie jautājumi un aktuālā informācija par atbalsta programmu, tiek regulāri publicēta VUGD, VARAM un CFLA tīmekļvietnēs, kā arī nosūtīta uz projektu vadītāju elektroniskā pasta adresēm. Tāpat institūcijas sniedz atbildes uz konkrētiem jautājumiem un organizē nepieciešamās individuālās konsultācijas savas kompetences ietvaros, lai, visām pusēm sadarbojoties, pēc iespējas ātrāk būtu iespējams pabeigt 5.2.1.1.pasākuma projektos plānoto objektu pielāgošanu un aprīkošanu, lai tie būtu pieejami civiliedzīvotājiem apdraudējuma gadījumā.

	11.
	Vadlīnijās par telpu pielāgošanu patvertnēm 2.8.punktā minēts, ka nav ieteicams apmetums. Ja ir bojāts saprotu, ka jānokaļ, bet, ja labi turas klāt un nav bojāts loģiski būtu saglabāt.
	VUGD vadlīniju par minimālajām prasībām telpu pielāgošanai III kategorijas patvertnes izveidošanai 2.8. punktā norādīts, ka, pielāgojot telpas patvertnei, ieteicams izmantot nedegošus un nedrūpošus apdares materiālus, vienlaikus norādot, ka nav ieteicams izmantot apmetumu un citus materiālus, kas trieciena vai konstrukciju vibrāciju ietekmē var atdalīties no pamatnes un radīt papildu risku patvertnē esošajām personām.
Minētā prasība ir formulēta kā ieteikums, nevis obligāts ieviešanas nosacījums. Tādēļ katrs gadījums vērtējams individuāli, ņemot vērā konkrēto telpu tehnisko stāvokli. Ja esošais apmetums ir stabils, labi saistīts ar pamatni, nav bojāts, nedrūp, neatlobās un nerada risku lietotāju drošībai, nav pamata prasīt tā pilnīgu noņemšanu tikai tādēļ, ka telpas tiek pielāgotas III kategorijas patvertnei.
Savukārt gadījumos, kad apmetums ir bojāts, plaisā, drūp vai ir konstatējamas pazīmes, kas liecina par iespējamu atslāņošanos, ieteicams veikt tā noņemšanu vai atjaunošanu, izmantojot drošus un nedrūpošus apdares risinājumus. Galvenais izvērtēšanas kritērijs ir cilvēku drošība patvertnes izmantošanas laikā un apdares materiālu spēja neradīt papildu apdraudējumu iespējamā sprādziena triecienviļņa vai konstrukciju vibrāciju ietekmē.

	12.
	Vai ir iespējams MKN. 316 norādītajiem objektiem veikt vienkāršotu būvniecības procesu, jo šobrīd tieši Būvnormatīvi/Projektēšanas nepieciešamība pirms būvdarbu veikšanas kavē projekta progresu.
	Saskaņā ar būvniecību regulējošajiem normatīvajiem aktiem nav iespējams vispārīgi noteikt, ka visiem Ministru kabineta noteikumu Nr. 318 ietvaros īstenotajiem objektiem piemērojams vienkāršots būvniecības process. Būvniecības procesa veids ir nosakāms individuāli katram objektam, ņemot vērā plānoto darbu raksturu, apjomu un ietekmi uz būvi. Tādēļ nevis projekta finansēšanas ietvars vai objekta izmantošana kā III kategorijas patvertne nosaka būvniecības procesa veidu, bet konkrētie būvdarbi un piemērojamās Būvniecības likuma un speciālo būvnoteikumu prasības.
Vienlaikus jāņem vērā, ka III kategorijas patvertņu izveide pārsvarā tiek īstenota, pielāgojot esošas telpas un būves. Atkarībā no paredzētajiem darbiem atsevišķos gadījumos var būt pietiekams paziņojums par būvniecību, paskaidrojuma raksts vai arī būvniecības ieceres dokumentācija nav nepieciešama vispār. Savukārt, ja paredzēta inženiertīklu izbūve vai pārbūve, ventilācijas sistēmu ierīkošana, elektroapgādes risinājumu izbūve, ugunsdrošības sistēmu pārbūve, nesošo konstrukciju skaršana vai citi būvdarbi, kas atbilstoši normatīvajiem aktiem klasificējami kā atjaunošana vai pārbūve, var būt nepieciešama pilnvērtīga būvniecības ieceres dokumentācija un normatīvajos aktos paredzētā saskaņošana.
Tādēļ projekta ietvaros nav paredzēts īpašs vai no būvniecības regulējuma atšķirīgs “vienkāršots process” tikai tādēļ, ka tiek veidota III kategorijas patvertne. Finansējuma saņēmējiem katrā objektā ieteicams savlaicīgi izvērtēt plānoto darbu apjomu un nepieciešamības gadījumā konsultēties ar projektētāju, būvspeciālistu vai attiecīgo būvvaldi par piemērojamo būvniecības procesu. Vienlaikus jāņem vērā, ka gadījumos, kad iespējams sasniegt projekta mērķi ar minimāliem pielāgojumiem, neskarot būves nesošās konstrukcijas un neveicot sarežģītu inženiertīklu pārbūvi, praksē bieži iespējams piemērot vienkāršākus būvniecības procesus, ja to pieļauj spēkā esošie normatīvie akti.

	13.
	Patvertņu pielāgošana cilvēku ar īpašām vajadzībām (guloši slimnieki, pansionātu iemītnieki, ratiņkrēslos pārvietojamie u.tml.) nodrošināšanai ar patvērumu krīzes situācijā.
	III kategorijas patvertnēs, kas tiek veidotas esošās ēkās, cilvēku ar īpašām vajadzībām nodrošināšana ar patvērumu jārisina samērīgi, izvērtējot konkrētās ēkas tehniskās iespējas. Prioritāri jānodrošina droša piekļuve patvertnes telpām patstāvīgi vai ar personāla/līdzcilvēku atbalstu, skaidri un piekļūstami maršruti, kontrastains marķējums, piekļūstams sanitārais risinājums, guļvietu vai atpūtas vietu zona personām ar smagiem mobilitātes ierobežojumiem, kā arī pārvietošanas palīglīdzekļi — evakuācijas krēsls, evakuācijas matracis vai palags. Ja esošā ēkā pilna vides piekļūstamība nav tehniski vai ekonomiski samērīgi nodrošināma, finansējuma saņēmējam jāparedz alternatīvi organizatoriski risinājumi: apmācīts personāls, atbildīgo personu un aizvietotāju noteikšana, personu ar atbalsta vajadzībām apzināšana, evakuācijas/patveršanās kārtība un regulāras praktiskas mācības. Šie pasākumi jāapraksta objekta darba organizācijas kārtībā un jāpielāgo konkrētā objekta funkcijai, telpu plānojumam un paredzētajam cilvēku skaitam. VUGD vadlīnijas īpaši uzsver, ka III kategorijas patvertnēs piekļūstamības risinājumi piemērojami, ciktāl tas ir tehniski, funkcionāli un ekonomiski iespējams, vienlaikus prioritāri nodrošinot cilvēku drošību un izvērtējot alternatīvus risinājumus personām ar funkcionāliem traucējumiem.
Aicinām ņemt vērā arī pavertņu piekļūstamības vadlīnijas, kas nosaka būtiskākos piekļūstamības elementus, kas jāņem vērā, veidojot piekļūstamu III kategorijas patvertni, kas piemērojami ciktāl tas ir tehniski, funkcionāli un ekonomiski iespējams. https://www.vugd.gov.lv/lv/1-pielikums-patvertnu-pieklustamibas-vadlinijas 

	14.
	Vai būs patvertņu tehniskie noteikumi?
	Ekonomikas ministrija izstrādā vizuāli skaidrojošu materiālu par patvertņu projektos piemērojamiem būvniecības veidiem un būvniecības procesa kārtību, kas būs pieejams drīzumā. 

	15.
	Vai ir kāda iespēja, veikt darbus telpās kas paredzētas patvertnēm, bez būvprojektiem un to uzraudzības? Telpas ir zem skolas, līdz ar to saprotu, ka tās ir 3.kategorijas ēkas, kurām izpildās savas prasības.
	Darbus patvertnēm paredzētās telpās nevar vispārīgi veikt “ārpus būvniecības regulējuma” — bez jebkādas dokumentācijas un bez nepieciešamās kontroles. Tas, vai nepieciešams pilns būvprojekts un būvatļauja, vai pietiek ar vienkāršotu dokumentāciju, ir atkarīgs no konkrēto darbu apjoma un veida. Būvniecības regulējums paredz vairākus būvniecības procesa veidus: atsevišķi darbi var būt bez būvniecības ieceres dokumentiem, daļa darbu veicami ar paziņojumu par būvniecību vai paskaidrojuma rakstu, bet pārējos gadījumos nepieciešams būvprojekts minimālā sastāvā un būvatļauja. 
Ja telpas atrodas zem skolas un ēka ir trešās grupas publiska ēka, prasības ir stingrākas: trešā grupa ir augstākā būvju grupa pēc sarežģītības un iespējamās ietekmes uz cilvēku dzīvību, veselību un vidi, un trešās grupas publisku ēku būvdarbu kontrole un pieņemšana ekspluatācijā atsevišķos gadījumos ir Būvniecības valsts kontroles biroja kompetencē, ja darbu veikšanai nepieciešama būvatļauja. Tādēļ īpaši piesardzīgi vērtējami darbi, kas skar ventilāciju, elektroapgādi, apgaismojumu, inženiertīklus, ugunsdrošību, nesošās konstrukcijas, telpu lietošanas veidu vai evakuācijas/drošības risinājumus — šādi darbi parasti nav uzskatāmi tikai par vienkāršu kosmētisku remontu. Patvertņu telpu pielāgošana parasti ietver vairāk nekā tikai kosmētisku remontu, ja paredzēta, piemēram, ventilācijas ierīkošana, elektroapgādes vai apgaismojuma pārbūve/izbūve, jaunu iekšējo inženiertīklu risinājumi, starpsienu izbūve, logu vai ailu aizsardzības risinājumi, ugunsdrošības vai evakuācijas risinājumi. Inženiertīklu ierīkošana un būves atjaunošana/pārbūve ietilpst būvdarbu un būvniecības regulējuma tvērumā. Ja darbi aprobežojas ar telpu apdari, aprīkojuma izvietošanu vai citiem darbiem, kas neietver atjaunošanu, pārbūvi, restaurāciju, nojaukšanu, nesošo konstrukciju skaršanu, lietošanas veida maiņu vai inženiertīklu izbūvi/pārbūvi, var būt gadījumi, kad būvniecības ieceres dokumenti nav nepieciešami. Tomēr, tiklīdz tiek risināta ventilācija, elektroinstalācija, ugunsdrošībai nozīmīgas sistēmas, konstruktīvi risinājumi vai telpas funkcionāla pielāgošana ar būvdarbu pazīmēm, jāvērtē atbilstošs būvniecības process — paziņojums, paskaidrojuma raksts vai būvatļauja ar būvprojektu.

	16.
	Vēlamies iepazīties ar labo praksi, problēmjautājumiem, iespējāmiem risinājumiem, ko var pārņemt uz patvertņu konkursu EEZ programmā, ko adminsitrē VARAM.
	Patlaban VARAM kā EEZ programmas “Vietējā attīstība un noturība” apsaimniekotājs izstrādā ierobežotas projektu iesnieguma atlases “Atbalsts pašvaldībām, pašvaldību iestādēm un  kapitālsabiedrībām civilās aizsardzības infrastruktūras attīstībai” konkursa nosacījumus. Konkursa regulējuma izstrādē tiek ņemti vērā ERAF 5.2.1.1. pasākuma ieviešanas pamatnosacījumi un tiek sekots līdzi ERAF patvertņu projektu ieviešanas laikā identificētajiem problēmjautājumiem, to risinājumiem, kā arī labajai praksei, lai vienlaicīgi pilnveidotu EEZ konkursa nosacījumus, ciktāl to pieļauj EEZ FI regulējums. 
Piemēram, EEZ atbalsta ietvaros jau plānots palielināt finansējumu vienam objektam un noteikt finansējumu atbilstoši objekta personietilpībai un lietderīgajai platībai: 
· 48 952,00 euro objektam ar personietilpību no 26-500 cilvēkiem (no 20 m2 līdz 375 m2);
· 97 904,00 euro objektam ar personietilpību 501-1000 cilvēkiem (no 376 m2 līdz 750 m2); 
· 146 856,00 euro objektam ar personietilpību >1000 cilvēkiem (no 751 m2). 
Tāpat plānots paredzēt 100% atbalsta intensitāti, ja šāds nosacījums tiks iekļauts Programmas līgumā. Savukārt, lai patvertnēm pielāgojamajās ēkās varētu nodrošināt divejādu lietojumu, EEZ atbalsta ietvaros tiks pilnveidots regulējums, paredzot nosacījumus papildinošas saimnieciskās darbības veikšanai, papildpakalpojumu sniegšanai, kā arī de minimis un pakalpojumu ar vispārēju tautsaimniecisku nozīmi valsts atbalsta regulējuma piemērošanai. 
Programmas apsaimniekotājs sadarbībā ar Iekšlietu ministriju un citām iesaistītajām institūcijām izvērtēs iespējas EEZ konkursa ietvaros integrēt risinājumus, kas tiks izstrādāti ERAF finansētā 5.2.1.1. pasākuma īstenošanas paātrināšanai (27.06.2026. MK ārkārtas sēdes protokola Nr.34 1.§ un 3.§  dotie uzdevumi), kā arī pielietos risinājumus ātrākai un efektīvākai projektu ieviešanai, piemēram, patvertņu aprīkojuma katalogs https://www.vugd.gov.lv/lv/ieteicama-aprikojuma-katalogs-iii-kategorijas-patvertnem  ar detalizētām prasībām patvertņu aprīkojumam un inženiertehniskajiem risinājumiem, kā arī Ekonomikas ministrijas izstrādē esošais vizuāli skaidrojošais materiāls par patvertņu projektos piemērojamiem būvniecības veidiem un būvniecības procesa kārtību, kas būs pieejams drīzumā.

	17.
	Kā organizēt dzeramā ūdens pudeļu uzglabāšanu, lai nodrošinātu dzeramā ūdens pieejamību patvertnē, ņemot vērā, ka pēc pāris gadiem ūdens krājumi jānomaina?
	VUGD vadlīnijas paredz, ka patvertnē jānodrošina pieejamība dzeramajam ūdenim vai arī jāparedz kārtība, kā tas tiek nodrošināts nepieciešamības gadījumā. Vienlaikus nav noteikta obligāta prasība patvertnē pastāvīgi uzglabāt pilnu dzeramā ūdens rezervi vairāku gadu periodā.
Lai nodrošinātu racionālu resursu izmantošanu un izvairītos no regulāras lielu ūdens rezervju norakstīšanas derīguma termiņa beigšanās dēļ, finansējuma saņēmējiem ieteicams izvēlēties vienu no šādiem risinājumiem:
· uzturēt minimālu dzeramā ūdens rezervi patvertnē un nodrošināt tās regulāru apriti ikdienas saimnieciskajā darbībā ("pirmais iekšā – pirmais ārā" princips);
· uzglabāt ūdens rezerves centralizēti objekta noliktavā vai citā piemērotā telpā, paredzot skaidru kārtību to nogādāšanai patvertnē apdraudējuma gadījumā;
· nodrošināt piekļuvi ēkas centralizētajam ūdensvadam vai citam dzeramā ūdens avotam, ja tas ir pieejams un funkcionāls;
· objekta darba organizācijas kārtībā noteikt konkrētas atbildīgās personas, ūdens krājumu apjomu, glabāšanas vietu, uzskaites un atjaunošanas kārtību.
Labā praksē ūdens rezervju pārvaldība tiek organizēta tā, lai regulāri tiktu kontrolēts derīguma termiņš, bet ūdens ar tuvojošos termiņa beigām tiktu izmantots ikdienas vajadzībām un aizstāts ar jaunu. Tas ļauj izvairīties no nevajadzīgām izmaksām un vienlaikus uzturēt patvertni gatavībā. Vieglāk šo jautājumu ir risināt tajās ēkās, kurās jau pašreiz tiek nodrošināta dzeramā ūdens piegāde atsevišķās tvertnēs, piemēram, kā Venden vai analogs. Tādā gadījumā patvertnei nepieciešamo dzeramā ūdens tvertņu un statīvu skaitu iekļauj kā papildus daudzumu, kā arī nozīmē atbildīgo personu, kas kontrolē dzeramā ūdens derīguma termiņu.
Ņemot vērā, ka III kategorijas patvertnes paredzētas īslaicīgai patveršanās nodrošināšanai, būtiskākais ir nevis ilgtermiņā uzkrāt maksimāli lielus ūdens krājumus, bet gan nodrošināt reālu un operatīvi īstenojamu risinājumu dzeramā ūdens pieejamībai apdraudējuma gadījumā.

	18.
	Jautājums par ieeju uz patvertni, bieži ieeja ir pirmajā stāvā (no fasādes, koka vējtvera, vai vēsturisku ēku gadījumā, zem koka verandas ieeja uz mūra pagrabu), bet pagraba līmenī durvis ir neatbilstošas vai to nav vispār. Šādā situācijā, kuras durvis ir tās, kurām jāpasargā no dūmiem, putekļiem un triecienviļņiem? 
Durvis virszemes līmenī vai nākamās durvis pagraba līmenī?
	Par galvenajām patvertnes ieejas durvīm būtu uzskatāmas nevis automātiski pirmās durvis no fasādes, bet tās durvis, kas faktiski norobežo patvertnes telpu no pārējās ēkas vai ārējās vides. Ja patvertne atrodas mūra pagrabā, bet virszemes ieeja ir caur koka vējtveri vai verandu, tad pamatā jāvērtē un jāpielāgo durvis pagraba/patvertnes līmenī. Virszemes durvis var saglabāt kā papildu aizsardzības un piekļuves elementu, bet tās nebūtu uzskatāmas par pietiekamu risinājumu, ja pašā patvertnes ieejas zonā nav atbilstoša norobežojuma.
III kategorijas patvertnēm, kas tiek veidotas, pielāgojot esošu ēku pagrabus, pazemes vai cokola stāva telpas, durvju risinājums jāvērtē pēc tā, kura norobežojošā konstrukcija faktiski nodala patvertnes telpu no pārējās ēkas vai ārējās vides. VUGD vadlīnijās noteikts, ka patvertnes ieejas durvīm jābūt izgatavotām no metāla, masīvkoka vai apšūtām ar metālu, savukārt III kategorijas patvertnes tiek ierīkotas esošās telpās, ievērojot konkrētā objekta tehniskās iespējas.
Ja ieeja ēkā atrodas virszemes līmenī, piemēram, caur fasādes durvīm, koka vējtveri vai vēsturiskas ēkas verandu, bet pati patvertne atrodas mūra pagrabā, tad par galveno patvertnes ieejas durvju risinājumu būtu uzskatāmas tās durvis, kas atrodas pie ieejas pašā patvertnes telpā vai pagraba līmenī, proti, vietā, kur sākas aizsargājamā telpu grupa. Tieši šīm durvīm būtu jānodrošina patvertnes telpas norobežošana no pārējās ēkas daļas, putekļu, dūmu un iespējamās triecienviļņa ietekmes mazināšana, ciktāl tas ir samērīgi un tehniski iespējams III kategorijas patvertnē.
Virszemes līmeņa fasādes durvis, koka vējtveris vai veranda var kalpot kā papildu aizsargbarjera, piekļuves organizēšanas vai laikapstākļu aizsardzības risinājums, tomēr tās parasti nevar aizstāt patvertnes ieejas durvis, ja tās nav tieši saistītas ar mūra pagraba patvertnes norobežojošo konstrukciju un nenodala pašu patvertnes telpu. Īpaši gadījumos, kad virszemes ieejas mezgls ir veidots no vieglām vai koka konstrukcijām, tas primāri būtu vērtējams kā piekļuves daļa, nevis kā galvenais aizsardzības elements.
Ja pagraba līmenī durvju nav vai esošās durvis ir neatbilstošas, ieteicams paredzēt atbilstošu durvju izbūvi tieši pie ieejas patvertnes telpā vai telpu grupā. Praktiski tas nozīmē metāla, masīvkoka vai ar metālu apšūtu durvju uzstādīšanu vietā, kur iespējams visefektīvāk norobežot patvertnes telpas no pārējās ēkas. Ja durvju izbūve konkrētajā vietā nav tehniski iespējama, jāvērtē citi kompensējoši risinājumi, piemēram, labirinta vai zig-zag veida ieejas risinājums, papildu aizsegi, ailas nostiprināšana vai citi būvspeciālista pamatoti tehniskie risinājumi.

	19.
	Jautājums saistībā ar attēliem.

Kāds būtu labākais risinājums patvertnes ieejas aizsardzībai, kas redzama attēlā? Vai slēģu/žalūziju izmantošana fasādes pusē būtu atbilstoša III kat.? 
Vai tomēr durvju izbūve pagraba līmenī?
Konkrētā ieeja ved tikai uz cokolstāvu un nokāpjot lejā nav citu durvju. Nākamās durvis ir tikai iekšdurvis uz dziļākām telpām.
	Attēlos redzamajā situācijā slēģi vai žalūzijas fasādes pusē varētu būt izmantojamas kā papildu aizsardzība stiklotajām ailēm, tomēr tās nebūtu uzskatāmas par pietiekamu risinājumu patvertnes ieejas aizsardzībai. Par atbilstošāku un drošāku risinājumu būtu uzskatāma metāla, masīvkoka vai ar metālu apšūtu durvju izbūve pagraba/cokolstāva līmenī, vietā, kur sākas patvertnes telpa vai telpu grupa. Šīs durvis būtu uzskatāmas par galveno patvertnes ieejas aizsardzības elementu, jo tās nodalītu patvertnes telpas no kāpņu telpas, fasādes stiklojuma un pārējās ēkas daļas.

	20.
	Vai pareizi saprotu, ka arī 3.grupas ēkai nav nepieciešams būvprojekts un arī būvekspertīze? Arī tad, ja nepieciešama inženietīklu pārbūve vai ierīkošana?
	Ja saskaņā ar Atsevišķu inženierbūvju būvnoteikumu 6.5 punktu iekšējā inženiertīkla ierīkošana nepazemina būves konstrukciju drošību, nestspēju vai noturību jeb atbilst šā punkta nosacījumiem, tad ir piemērojams noteikumu  6.3.1.apakšpunkts un iekšējā inženiertīkla ierīkošanai vai pārbūvei nav nepieciešama būvniecības ieceres dokumentācija (izņemot elektronisko sakaru komersantu iekšējos elektronisko sakaru inženiertīklus). Visos citos gadījumos saskaņā ar noteikumu 6.1 1.apakšpunktu iekšējā inženiertīkla (izņemot elektronisko sakaru komersantu iekšējos elektronisko sakaru inženiertīklus) ierīkošanai vai pārbūvei jebkurā būvē, kurā var būt iekšējie inženiertīkli, ir nepieciešams paziņojums par būvniecību. Noteikumu 17. punkts arī paredz, ka gadījumā, ja tiek veiktas darbības, kas pazemina būves konstrukciju drošību, nestspēju vai noturību, konstruktīvā mezgla risinājumu izstrādā būvspeciālists ēku konstrukciju projektēšanā. Tas nozīmē, ka paziņojumam par būvniecību jāpievieno dokumentācija, kas apliecina risinājuma ietekmi uz nesošajām konstrukcijām un nodrošina Būvniecības likuma būtisko prasību — mehānisko stiprību un stabilitāti.
Ēku būvnoteikumi kļūst noteicoši tad, ja ieceres faktiskā būtība pārsniedz iekšējā inženiertīkla ierīkošanu un kļūst par ēkas būvdarbiem — piemēram, tiek veidota aile, šahta vai šķērsojums ēkas nesošajās konstrukcijās tādā veidā, kas atbilst “vienkāršotas pārbūves” definīcijai. Ēku būvnoteikumi deefinē vienkāršotu pārbūvi kā būvdarbus, kuru rezultātā ēkas nesošajās konstrukcijās veic ailu, tostarp logu, durvju, lūku, inženiertīklu šahtu vai šķērsojumu, jaunu būvniecību, pārbūvi vai nojaukšanu. Ēku būvnoteikumu 7.28. paredz, ka pirmās, otrās vai trešās grupas ēkas vai tās daļas vienkāršotai pārbūvei izmanto paskaidrojuma rakstu, ja konkrētais gadījums nav ietverts ĒBN 7. vai 7.1 punktā.

	21.
	Vai pēc ERAF projekta pēcuzraudzības periodā var tikt uzskatīta par dubulto finansējumu, ja iepriekš ERAF ietvaros tika veikta fasādes siltināšana, bet patvertnes vajadzībai nepieciešams izveidot atvērumu fasādē?
	Nē, šādā situācijā nav saskatāms dubultā finansējuma risks, ja tiek nodrošināta iepriekšējā ERAF projekta rezultātu ilgtspēja un netiek būtiski mainīts sākotnējā projekta rezultāts, pielāgojot objektu patvertnes vajadzībām.
Dubultais finansējums ir konstatējams gadījumos, kad vienas un tās pašas attiecināmās izmaksas vai viens un tas pats rezultāts tiek finansēts no diviem dažādiem publiskā finansējuma avotiem. Savukārt situācijā, kad iepriekšējā ERAF projekta ietvaros veikta ēkas fasādes siltināšana, bet vēlāk patvertnes pielāgošanas vajadzībām nepieciešams izveidot atvērumu fasādē, tiek īstenota cita projekta darbība ar citu mērķi un funkcionālo pamatojumu. 
Svarīgi ir nodrošināt, ka:
· netiek atkārtoti finansēti iepriekš projekta ietvaros veikto energoefektivitātes darbu izdevumi;
· jaunā projekta ietvaros tiek finansētas tikai tās būvdarbu izmaksas, kas saistītas ar patvertnes izveidi vai pielāgošanu;
· pēc būvdarbu veikšanas tiek atjaunoti fasādes elementi tādā apjomā, lai netiktu pasliktināta iepriekš īstenotā projekta rezultātu ilgtspēja un sasniegtie energoefektivitātes rādītāji.
Ja atvēruma izveidei nepieciešams lokāli demontēt siltinājuma vai apdares slāņus, tad šo konstrukciju atjaunošana ir uzskatāma par tehniski nepieciešamu un neatņemamu patvertnes izbūves procesa sastāvdaļu. Šādā gadījumā netiek finansēta jau iepriekš realizētā energoefektivitātes projekta atkārtota īstenošana, bet gan finansēti darbi, kas nepieciešami jaunās funkcijas nodrošināšanai, vienlaikus saglabājot iepriekš sasniegtos rezultātus.
Līdz ar to, ja patvertnes projekta ietvaros tiek veikti tikai lokāli pārveidojumi un pēc darbu pabeigšanas tiek nodrošināta fasādes un siltumizolācijas sistēmas pienācīga atjaunošana, lai saglabātu iepriekšējā ERAF projekta rezultātus un ilgtspēju, šāda situācija nav uzskatāma par dubulto finansējumu. Gluži pretēji, iepriekšējā projekta rezultātu saglabāšana ir priekšnoteikums, lai netiktu radīts risks par ilgtspējas prasību neievērošanu.

	22.
	Par papildizmantošanu - ja patvertnē būs papildu funkcija,ko uzsvēra VARAM pārstāvis iepriekš, tad tā var būt tikai papildinoša saimnieciskā darbība, vai ne? Būs metodika arī šim SAM?
	Šajā pasākumā nav paredzēts piemērot papildinošās saimnieciskās darbības pieeju vai izstrādāt atsevišķu metodiku papildinošās saimnieciskās darbības uzskaitei, lai mazinātu administratīvo slogu pašvaldībām, jo papildinošās saimnieciskās darbības uzskaite nozīmētu arī atskaišu sagatavošanu vismaz 10-15 gadus (infrastruktūras dzīves cikla periodā). Tāpēc 5.2.1.1.pasākumā ir izvēlēts cits veids, kā var atbalstīt telpu vai telpu grupu pielāgošanu un aprīkošanu, kuras ikdienā tiek izmantotas vai plānots izmantot arī citiem mērķiem, kas nav saistīti ar valsts vai pašvaldību funkcijām un no tām izrietošiem pārvaldes uzdevumiem. Proti, projektu ietvaros ir pieļaujams de minimis atbalsts saskaņā ar Komisijas Regulu Nr. 2023/2831. Līdz ar to gadījumos, kad patvertnes telpas vai aprīkojums tiek izmantots saimnieciskai darbībai vai projekta rezultātā labumu gūst saimnieciskās darbības veicējs, attiecīgais atbalsts vērtējams de minimis regulējuma ietvaros, nevis kā papildinošā saimnieciskā darbība ar atsevišķu metodiku.

	23.
	Joprojām neskaidri jautājumi par AVK gaisa apmaiņas prasībām esošo telpu pielāgošanai, vai nepieciešama gaisa uzsildīšana, rekuperācija vai tikai svaigā gaisa pieplūde un nosūce.
	Skatīt arī atbildes uz 1., 6. un 7.jautājumu.
VUGD vadlīnijas III kategorijas patvertnēm nosaka prasību nodrošināt mehānisko vai dabisko ventilāciju, bet nenosaka obligātu prasību katrā objektā ierīkot gaisa uzsildīšanu vai rekuperāciju. Esošu telpu pielāgošanas gadījumā minimāli jānodrošina svaigā gaisa pieplūde un piesārņotā gaisa nosūce, ņemot vērā telpu platību, tilpumu, cilvēkietilpību un paredzamo uzturēšanās ilgumu. Gaisa uzsildīšana vai rekuperācija paredzama tikai tad, ja to pamato konkrētā objekta tehniskais risinājums, piemērojamie būvnormatīvi, energoefektivitātes prasības vai telpu ikdienas ekspluatācijas vajadzības, ņemot vērā duālo pielietojumu. Konkrētos gaisa apmaiņas parametrus nosaka projektētājs vai atbildīgais būvspeciālists.

	24.
	Kultūras pieminekļa statusā esošajās ēkā, kur jāpielāgo patvertne ir nepieciešams izbūvēt papildu evakuācijas izeju, lūku, taču šo risinājumu īstenošanu apgrūtina saskaņošanas process ar citām atbildīgajām institūcijām. Vai var neparedzēt rezerves izeju?
	Kultūras pieminekļa statuss un saskaņošanas procesa sarežģītība pati par sevi nav pamats neparedzēt rezerves izeju, ja tā konkrētajai III kategorijas patvertnei ir nepieciešama drošas izmantošanas nodrošināšanai. Finansējuma saņēmējam vispirms jāizvērtē saudzīgākie tehniskie risinājumi, piemēram, esošu ailu, logu, lūku vai iekšējo maršrutu izmantošana, un savlaicīgi jāsaņem kompetento institūciju, tostarp Nacionālās kultūras mantojuma pārvaldes, viedoklis. Ja papildu izejas izbūve nav pieļaujama vai tehniski iespējama bez nesamērīgas iejaukšanās kultūras piemineklī, tas jāpamato ar būvspeciālista un atbildīgo institūciju izvērtējumu, vienlaikus norādot kompensējošos drošības pasākumus vai pārskatot patvertnes risinājumu, piemēram, samazinot cilvēkietilpību vai izvēloties citu piemērotāku telpu grupu.

	25.
	SAM 5211 ir piešķirts de minims atbalsts atlases laikā, vai tas var tikt izdarīts projekta īstenošanas laikā, ja patvertnes telpas ir iznomātas.
	Ja projekta īstenošanas laikā tiek konstatēts vai plānots, ka patvertnes telpas ir iznomātas vai tiks izmantotas saimnieciskai darbībai, finansējuma saņēmējam par to savlaicīgi jāinformē CFLA. De minimis atbalsta piemērošana nav atkarīga tikai no tā, ka patvertnes telpas ir iznomātas. Jāvērtē, vai projekta izmaksas ir nepieciešamas saimnieciskās darbības veikšanai. Ja izmaksas ir nepieciešamas tikai III kategorijas patvertnes funkcionalitātei, de minimis nav piemērojams. Ja izmaksas kalpo arī nomnieka vai finansējuma saņēmēja saimnieciskajai darbībai, attiecīgajai izmaksu daļai piemēro de minimis. Projekta īstenošanas laikā de minimis apmēru var pārskatīt, pamatojot izmaksu sasaisti ar patvertnes funkciju. Jebkurā gadījumā telpu iznomāšana nedrīkst ierobežot patvertnes pieejamību un gatavību civilās aizsardzības mērķiem.

